**Հելեն Ալինգհեմ** (անգլ.՝ Helen Allingham, սեպտեմբերի 26, 1848(1848-09-26)[…], Դերբիշիր, Անգլիա, Մեծ Բրիտանիայի և Իռլանդիայի միացյալ թագավորություն - սեպտեմբերի 28, 1926(1926-09-28)[…], Haslemere, Waverley, Սըրրի, Անգլիա, Միացյալ Թագավորություն), Վիկտորյական դարաշրջանի անգլիացի նկարչուհի, նկարազարդող։

Կենսագրություն
--------------

Ինքնադիմանկար, 1885
Հելեն Ալինգհեմը ծնվել է գյուղացի բժիշկ Ալեքսանդր Հենրի Պատերսոնի ընտանիքում։ Ընտանիքի յոթ երեխաներից ավագն էր։ 13 տարեկանում որբ է մնացել։ Նկարելու տաղանդ վաղ տարիքից է ունեցել, ինչին աջակցել են նրա տատիկը՝ Սառա Սմիթ Հերֆորդը և մորաքույր Լաուրան, որոնք իրենց ժամանակի հայտնի նկարիչներ էին։

Նկարչություն սկզբում երեք տարի սովորել է Բիրմինգհեմի գեղարվեստի դպրոցում, ապա 1867 թվականից մասնակցել է «Կանանց արվեստի դպրոցի» դասընթացին, որը Լոնդոնի «Արվեստի թագավորական դպրոցի» մասնաճյուղն է։ Երիտասարդ Հելենի վրա մեծ ազդեցություն են թողել դպրոցի ուսուցիչներ Ռիչարդ Բուրշեթը, Ֆրեդերիկ Ուոքերը, սըր Ֆրեդերիկ Լեյթոնը և սըր Ջոն Էվերեթ Միլլեն, որոնք վիկտորյական ակադեմիզմի ներկայացուցիչներ են և մոտ են պրեռաֆայելիտներին։ Թագավորական ակադեմիայի դպրոցում կրթությունն անվճար էր, սակայն Հելենին անհրաժեշտ էր միջոցներ՝ բնակարանի և ամենօրյա ծախսերը հոգալու համար։ Այդ պատճառով, ուսման ընթացքում Հելենը սկսել է աշխատել որպես նկարազարդող տարբեր հրատարակչություններում և որոշ ժամանակ անց որոշել հրաժարվել հետագա ուսումից՝ հօգուտ պրոֆեսիոնալ նկարչի կարիերայի։ Զբաղվել է երեխաների և մեծահասակների համար գրքերի ձևավորմամբ, մասնավորապես՝ Թոմաս Հարդիի «Խենթ ամբոխից հեռու» գրքի նկարազարդմամբ։ Հելենը նաև նկարազարդումներ է արել պարբերականների, այդ թվում՝ թերթերի համար։ Գեղարվեստի դպրոցի երեկոյան դասերի ժամանակ նա հանդիպել է նկարչուհի և գրող Քեյթ Գրինուեյին և երկար տարիներ եղել նրա մտերիմ ընկերուհին։

1874 թվականին Հելենն ամուսնացել է բանաստեղծ և Fraser’s Magazine ամսագրի խմբագիր Ուիլյամ Ալինգհեմի (1828-1889) հետ, ով գրեթե երկու անգամ մեծ էր նրանից։ Ամուսնությունից հետո նա թողել է նկարազարդումը և վերադարձել նկարչությանը։

1881 թվականին ընտանիքը Լոնդոնի Չելսի թաղամասից տեղափոխվել է Սուրեյ կոմսությանի Ուիթլի գյուղ։ Այստեղ եղած ժամանակ նա սկսել է նկարել գեղեցիկ գյուղական լանդշաֆտները, շրջապատող բնությունը, հատկապես Սուրեյի և Սասեքսի գեղատեսիլ գյուղական տներն ու կալվածքները, և շուտով դարձել հայտնի նկարչուհի։ Նա նկարել է գյուղական բնապատկերներ Անգլիայի այլ մասերում՝ Միդլսեքսում, Քենթում, Ուայթ կղզում, ինչպես նաև Իռլանդիայում, Ֆրանսիայում, Իտալիայում (Վենետիկում)։ Նրա ջրաներկ աշխատանքներից երկուսը` «Կթվորուհին» և «Սպասիր ինձ», 1874 թվականին ցուցադրվել են Լոնդոնի Թագավորական ակադեմիայի ամառային ցուցահանդեսին։

1888 թվականին ամուսնու առողջական վիճակը վատթարանալուց հետո, վերադարնում են Լոնդոն՝ բազմաթիվ ընկերներին մոտ լինելու և իրենց երեք երեխաների կրթությունը հոգալու համար։ Նրանք բնակություն են հաստատում Լոնդոնի Հեմփստեդ թաղամասում։ 1889 թվականի նոյեմբերին Ուիլյամ Ալինգհեմի մահից հետո Հելենը և նրա երեխաները մնում են գրեթե առանց ապրուստի միջոցների։ Նա ստիպված է լինում մեծ ջանքեր գործադրել, որպեսզի ամեն տարի իր ջրաներկ աշխատանքները ցուցադրի Լոնդոնի ցուցահանդեսներում։ 1905 թվականին նա իր եղբոր՝ Արթուր Պատերսոնի հետ աշխատել է «Թենիսոնի տները» գրքի վրա, որը պարունակում էր նրա 20 ջրաներկ աշխատանքներ։ Նա խմբագրել է իր հանգուցյալ ամուսնու բանաստեղծությունների մի քանի ժողովածուներ։

Նկարչի գեղարվեստական ժառանգությունը ներառում է նաև մի քանի դիմանկարներ, այդ թվում՝ գրող Թոմաս Քարլայլի դիմանկարը։

Հելեն Ալինգհեմը 1890 թվականին դարձավ առաջին կինը, ով դարձավ Մեծ Բրիտանիայի թագավորական ջրանկարիչների ընկերության լիիրավ անդամ։

Պատկերասրահ
-----------

Ծանոթագրություններ
------------------

1. 1 2  RKDartists (նիդերլ.)
2. 1 2 3 4  Helen Allingham — OUP, 2006. — ISBN 978-0-19-977378-7
3. 1 2 3 4  Internet Speculative Fiction Database — 1995.
4. 1 2  Helen Allingham (նիդերլ.)
5. ↑  «Chris Beetles Gallery». *chrisbeetles.com* (անգլերեն). Վերցված է 2023 թ․ մարտի 13-ին.
6. ↑  «Helen Allingham». *www.artgallery.nsw.gov.au*. Վերցված է 2023 թ․ մարտի 13-ին. `{{cite web}}`: Text "Art Gallery of NSW" ignored (օգնություն)

Արտաքին հղումներ
----------------

* Հելեն Ալինգհեմի ընկերություն(անգլ.)
* Magnificent Cottage Paintings by Victorian Artist Helen Allingham (ֆոտոշարք)(նիդեր.)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Գուտենբերգ նախագիծ · Internet Speculative Fiction Database · RKDartists · The Peerage · Find A Grave · WikiTree |
|  |
| Բառարաններ և հանրագիտարաններ | Օքսֆորդի կենսագրական |
|  |
| 

|  Չափորոշչային վերահսկողություն |
| --- |
|  |
| BNF: 149657924 · CiNii: DA04306228 · GND: 119120836 · ISNI: 0000000083715642 · LCCN: n50021031 · LNB: 000129861 · NLA: 35003699 · NTA: 315481129 · NUKAT: n2019164027 · SUDOC: 184337291 · VIAF: 34727518 · ULAN: 500003736 · WorldCat VIAF: 34727518 |

 |

 |